Document ID: 32011R1149

REGULAMENTUL (UE) NR. 1149/2011 AL COMISIEI
din 21 octombrie 2011
de modificare a Regulamentului (CE) nr. 2042/2003 privind menținerea navigabilității aeronavelor și a produselor, reperelor și dispozitivelor aeronautice și autorizarea întreprinderilor și a personalului cu atribuții în domeniu
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, în special articolul 100 alineatul (2),
având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 5 alineatul (5),
întrucât:
(1)
Pentru a menține un nivel uniform ridicat al siguranței aviației în Europa este necesară introducerea de modificări ale cerințelor și procedurilor existente cu privire la menținerea navigabilității aeronavelor și a produselor, reperelor și dispozitivelor aeronautice, precum și cu privire la autorizarea întreprinderilor și personalului cu atribuții în domeniu, în special în vederea actualizării cerințelor privind instruirea profesională, examinarea, cunoștințele și experiența pentru eliberarea licențelor de întreținere a aeronavelor și în vederea adaptării acestor cerințe la complexitatea diverselor categorii de aeronave.
(2)
Prin urmare, Regulamentul (CE) nr. 2042/2003 al Comisiei (2) trebuie modificat în consecință.
(3)
Măsurile prevăzute de prezentul regulament se bazează pe avizele (3) emise de Agenția Europeană de Siguranță a Aviației (denumită în continuare „agenția”) în conformitate cu articolul 17 alineatul (2) litera (b) și cu articolul 19 alineatul (1) din Regulamentul (CE) nr. 216/2008.
(4)
Este necesar să se acorde suficient timp personalului eligibil pentru noua categorie de licență de întreținere a aeronavelor - B3 - introdusă de prezentul regulament, întreprinderilor care se ocupă cu instruirea și cu întreținerea, ca și autorităților competente din statele membre, pentru a se adapta la noul cadru legislativ.
(5)
Dată fiind complexitatea mai redusă a aeronavelor ușoare, poate fi oportună definirea unui sistem simplu și proporțional de licențiere a personalului implicat în întreținerea acestor aeronave. Ar trebui să se permită agenției să lucreze la acest subiect, iar statelor membre să utilizeze în continuare licențele naționale corespunzătoare.
(6)
Măsurile prevăzute de prezentul regulament sunt conforme cu avizul comitetului instituit prin articolul 65 din Regulamentul (CE) nr. 216/2008,
ADOPTĂ PREZENTUL REGULAMENT:
Articolul 1
Regulamentul (CE) nr. 2042/2003 se modifică după cum urmează:
1.
La articolul 5 se introduc următoarele alineate:
„(3) Se consideră că personalul autorizat pentru certificare deținător al unei licențe emise în conformitate cu anexa III (partea 66) pentru o categorie/subcategorie dată are prerogativele corespunzătoare respectivei categorii/subcategorii, descrise la punctul 66.A.20(a) din prezenta anexă. Se consideră că cerințele privind cunoștințele de bază corespunzătoare acestor prerogative noi sunt satisfăcute în scopul extinderii acestor licențe la o nouă categorie/subcategorie.
(4) Personalul autorizat pentru certificare deținător al unei licențe, inclusiv pentru aeronave, care nu necesită calificare de tip individuală poate continua să își exercite prerogativele până la prima reînnoire sau modificare, la care licența va fi convertită în conformitate cu procedura descrisă la punctul 66.B.125 din anexa III (partea 66) în categoriile de evaluare definite la punctul 66.A.45 din respectiva anexă.
(5) Se consideră că Rapoartele de conversiune și Rapoartele asupra creditelor de examinare care respectă cerințele aplicabile înainte de aplicarea prezentului regulament respectă și dispozițiile prezentului regulament.
(6) Până când prezentul regulament specifică cerințe pentru personalul autorizat pentru certificare:
(i)
pentru aeronave altele decât avioanele și elicopterele;
(ii)
pentru componente,
continuă să se aplice cerințele în vigoare în statul membru relevant, cu excepția întreprinderilor care se ocupă cu întreținerea situate în afara Uniunii Europene, în cazul cărora cerințele se aprobă de către agenție.”
2.
La articolul 6 se introduc următoarele alineate:
„(3) Cursurile de bază care respectă cerințele aplicabile înainte de aplicarea prezentului regulament pot începe într-o perioadă de până la un an de la data la care se aplică prezentul regulament. Examinările cunoștințelor de bază realizate ca parte a acestor cursuri pot respecta cerințele aplicabile înainte de aplicarea prezentului regulament.
(4) Examinările cunoștințelor de bază care respectă cerințele aplicabile înainte de aplicarea prezentului regulament și organizate de autoritatea competentă sau de o întreprindere care se ocupă cu instruirea în materie de întreținere autorizată în conformitate cu anexa IV (partea 147), fără să facă parte dintr-un curs de instruire de bază, se pot desfășura timp de un an de la data la care se aplică prezentul regulament.
(5) Cursurile de instruire pe tip de aeronavă și examinările pe tip de aeronavă care respectă cerințele aplicabile înainte de aplicarea prezentului regulament încep și se termină într-un termen de maximum un an de la data aplicării prezentului regulament.”
3.
Articolul 7 se modifică după cum urmează:
(i)
la alineatul (3) se adaugă literele (h) și (i), după cum urmează:
„(h)
pentru întreținerea avioanelor cu piston nepresurizate cu o MTOM de maximum 2 000 kg, neimplicate în transportul aerian comercial:
(i)
până la 28 septembrie 2012, obligația autorității competente de a emite licențe de întreținere a aeronavelor în conformitate cu anexa III (partea 66), noi sau convertite în temeiul punctului 66.A.70 din respectiva anexă;
(ii)
până la 28 septembrie 2014, obligația ca personalul autorizat pentru certificare să fie calificat în conformitate cu anexa III (partea 66) conținută de următoarele prevederi:
-
M.A.606(g) și M.A.801(b)2 din anexa I (partea M);
-
145.A.30(g) și (h) din anexa II (partea 145);
(i)
pentru întreținerea avioanelor ELA1 care nu sunt implicate în transportul aerian comercial, până la 28 septembrie 2015:
(i)
obligația autorității competente de a emite licențe de întreținere a aeronavelor în conformitate cu anexa III (partea 66), noi sau convertite în temeiul punctului 66.A.70 din respectiva anexă;
(ii)
obligația ca personalul autorizat pentru certificare să fie calificat în conformitate cu anexa III (partea 66) conținută de următoarele prevederi:
-
M.A.606(g) și M.A.801(b)2 din anexa I (partea M);
-
145.A.30 literele (g) și (h) din anexa II (partea 145).”;
(ii)
alineatul (7) litera (e) se elimină;
(iii)
se adaugă alineatele (8) și (9), după cum urmează:
„(8) În ceea ce privește termenele prevăzute la punctele 66.A.25, 66.A.30 și în apendicele III la anexa III (partea 66) privitoare la examinările cunoștințelor de bază, experiența de bază, instruirea și examinările de tip teoretic, instruirea și evaluarea practică, examinările pe tip de aeronavă și instruirea la locul de muncă finalizate înainte de aplicarea prezentului regulament, momentul inițial al termenului este reprezentat de data aplicării prezentului regulament.
(9) Agenția prezintă Comisiei un aviz care include propuneri pentru un sistem simplu și proporțional de licențiere a personalului autorizat pentru certificare implicat în întreținerea avioanelor ELA1 și a aeronavelor altele decât avioanele și elicopterele.”
4.
Se adaugă următorul articol 8:
„Articolul 8
Măsuri ale agenției
(1) Agenția elaborează mijloace acceptabile de asigurare a conformității, care pot fi folosite de autoritățile, întreprinderile și personalul competente pentru a demonstra conformitatea cu prevederile anexelor la prezentul regulament.
(2) Mijloacele acceptabile de asigurare a conformității publicate de agenție nu introduc cerințe noi și nu atenuează cerințele din anexele la prezentul regulament.
(3) Fără a se aduce atingere articolelor 54 și 55 din Regulamentul (CE) nr. 216/2008, atunci când se utilizează mijloacele acceptabile de asigurare a conformității publicate de agenție, cerințele corespunzătoare din anexele la prezentul regulament se consideră îndeplinite, fără a mai fi necesară aducerea altor dovezi.”
5.
Anexa I (partea M), anexa II (partea 145), anexa III (partea 66) și anexa IV (partea 147) se modifică în conformitate cu anexele la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament se aplică din prima zi din cea de-a noua lună de după cea în care a fost publicat în Jurnalul Oficial al Uniunii Europene, cu excepția articolului 1 punctul 3 subpunctul (i), care se aplică în ziua următoare publicării.
Certificatele emise în conformitate cu anexa I (partea M), anexa II (partea 145), anexa III (partea 66) sau cu anexa IV (partea 147) înaintea aplicării prezentului regulament rămân valabile până la schimbarea, suspendarea sau revocarea lor.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 octombrie 2011.

Labels: 7
8
9